Πανθεσσαλονίκειος Αθλητικός Όμιλος Κωνσταντινουπολιτών

Ο Πανθεσσαλονίκειος Αθλητικός Όμιλος Κωνσταντινουπολιτών (Π.Α.Ο.Κ.) είναι ένας από τους μεγαλύτερους ελληνικούς αθλητικούς συλλόγους. Ιδρύθηκε στη Θεσσαλονίκη το 1926. Το καταστατικό της ίδρυσης του συλλόγου εγκρίθηκε με την υπ' αριθμόν 822 απόφαση του Πρωτοδικείου στις 20 Απριλίου του ίδιου έτους, ενώ πρόεδρος του πρώτου Δ.Σ. του συλλόγου ήταν ο Τριαντάφυλλος Τριανταφυλλίδης. Ιστορικά ο Π.Α.Ο.Κ. εκπροσωπεί κατά κύριο λόγο το ελληνικό προσφυγικό και προλεταριακό στοιχείο του πληθυσμού της πόλης, ενώ ο μεγάλος του ανταγωνιστής Άρης αποτελούσε τον κατεξοχήν εκπρόσωπο της πολυπολιτισμικής και αστικής Θεσσαλονίκης.

Στις 8 Αυγούστου 2021 ο Πανθεσσαλονίκειος Αθλητικός Όμιλος Κωνσταντινουπολιτών (Π.Α.Ο.Κ.), κατέγραψε ένα ιστορικό επίτευγμα για τα δεδομένα του ελληνικού αθλητισμού. Με την επίσημη άνοδο της Γυναικείας ομάδας Πόλο, έγινε ο μοναδικός σύλλογος ιστορικά στην Ελλάδα, που διατηρεί ταυτόχρονα ενεργά τμήματα στην πρώτη κατηγορία σε Άνδρες και Γυναίκες στα 5 βασικά ομαδικά αθλήματα (Ποδόσφαιρο, Μπάσκετ, Βόλεϊ, Χάντμπολ και Πόλο). Παράλληλα, ο Πανθεσσαλονίκειος Αθλητικός Όμιλος Κωνσταντινουπολιτών (Π.Α.Ο.Κ.) έχει τίτλους στα 7 από τα 10 τμήματα  των παραπάνω ομαδικών αθλημάτων.

Ιστορικό

Ίδρυση 
Ο Π.Α.Ο.Κ. ιδρύθηκε στη Θεσσαλονίκη από Κωνσταντινουπολίτες πρόσφυγες που βρέθηκαν στην πόλη λόγω της μικρασιατικής εκστρατείας αλλά και της ανταλλαγής των πληθυσμών μετά τη Μικρασιατική καταστροφή και τη Συνθήκη της Λωζάνης που ακολούθησε. Στις 15 Ιανουαρίου του 1923 ιδρύθηκε στη Θεσσαλονίκη το πολιτικό/πολιτιστικό σωματείο «Ένωση Κωνσταντινουπολιτών Θεσσαλονίκης», κυρίως από μέλη των ελληνικών συλλόγων της Πόλης Ερμής ( είχε ιδρυθεί στην Κωνσταντινούπολη το 1875 και αποτέλεσε τον αρχαιότερο ποδοσφαιρικό σύλλογο που ιδρύθηκε στην τουρκική επικράτεια)και Πέρα Κλουμπ. Στις 24 Νοεμβρίου 1923 ιδρύεται από μέλη της ΕΚ, ο αθλητικός σύλλογος ΒΑΕ με έμβλημα τον Δικέφαλο Αετό Στις 6 Απριλίου 1924 στο αναθεωρημένο καταστατικό της Ένωσης Κωνσταντινουπολιτών, στο άρθρο 27 προβλέπεται η ίδρυση Αθλητικού Τμήματος, και αρχίζει η σταδιακή απορρόφηση της ΒΑΕ.  Έτσι, η  Ένωση Κωνσταντινουπολιτών Θεσσαλονίκης με βάση το νέο καταστατικό δημιούργησε στις 4 Ιουνίου του 1925 αθλητικό τμήμα για να συμμετάσχει στο νέο πρωτάθλημα. Λόγω του ότι η Ένωση Κωνσταντινουπολιτών Θεσσαλονίκης ήταν πολιτικό σωματείο η ΕΠΣΜΘ αρνούνταν να την εγγράψει στην δύναμη της και είχε πρόβλημα με την συμμετοχή της στο πρωτάθλημα. Παρά τα προβλήματα με την ΕΠΣΜΘ η Ένωση Κωνσταντινουπολιτών συμμετείχε στο πρωτάθλημα 1925-26 αλλά τελικά τον Δεκέμβριο αποφάσισε να ξεχωρίσει οριστικά το αθλητικό της τμήμα όχι με εκλογές αλλά με απόφαση του διοικητικού συμβουλίου. Έτσι στις 27 Δεκεμβρίου δημιουργείται η ΑΕΚΘ (Αθλητική Ένωσις Κωνσταντινοπολιτών Θεσσαλονίκης) , η οποία παραμένει στον ίδιο χώρο, στην Λέσχη της Ένωσης Κωνσταντινουπολιτών Θεσσαλονίκης. Από την στιγμή που το αθλητικό τμήμα της Ένωσης Κωνσταντινουπολιτών έγινε ανεξάρτητο παίρνει την απόφαση και διαλύει το προυπάρχων αθλητικό της τμήμα. Τον επόμενο μήνα ξεκινάει μία διαμάχη μεταξύ των μελών της Ένωσης και της ΑΕΚ Θεσσαλονίκης και τελικά στις 25 Μαρτίου 13 μέλη/ποδοσφαιριστές της ΑΕΚΘ (Αθλητική Ένωσις Κωνσταντινοπολιτών Θεσσαλονίκης) βγάζουν ανακοίνωση κατά της διοίκησής τους η οποια τους διαγράφει και 5 μέρες αργότερα στις 30 Μαρτίου υπογράφεται το πρωτόκολλο Ιδρύσεως του Πανθεσσαλονίκειου Αθλητικού Όμιλου Κωνσταντινουπολιτών μέσα στην Λέσχη της Ένωσης Κωνσταντινοπολιτών. Το πρώτο καταστατικό υπογράφεται στις 10 Απριλίου, και στις 20 Απριλίου 1926 το Πρωτοδικείο Θεσσαλονίκης με την απόφαση αριθμό 822 αναγνώρισε και επίσημα τον Π.Α.Ο.Κ. 

Αν και η ΑΕΚΘ Αθλητική Ένωσις Κωνσταντινοπολιτών Θεσσαλονίκης κατάφερε να εντάξει στο δυναμικό της ποδοσφαιριστές προερχόμενους από τον Άρη (Βεντουρέλης, Μαλτέζος κλπ.) και από τον Ηρακλή (Γεωργιάδης κλπ.), εν τούτοις είχε ως βασικό άξονα της ύπαρξής της την ένταξη σε αυτήν μόνο Κωνσταντινουπολιτών και γενικά προσφύγων αθλητών. Αυτό προκάλεσε την αντίδραση αρκετών στελεχών της Ένωσης Κωνσταντινουπολιτών Θεσσαλονίκης κι έτσι από τις τάξεις της Ε.Κ  ιδρύθηκε δεύτερο αθλητικό σωματείο, ο Π.Α.Ο.Κ., ο οποίος εφαρμόζοντας τον προσδιορισμό Πανθεσσαλονίκειος στην ονομασία του, άνοιγε τις πόρτες του σε όλους τους πρόσφυγες και Θεσσαλονικείς. Στα πρώτα χρόνια του συλλόγου το ποδοσφαιρικό τμήμα στελεχώθηκε από ποδοσφαιριστές οι οποίοι προέρχονταν από τον σύλλογο του Πέρα. Συγκεκριμένα, οι ποδοσφαιριστές Ανδρεάδης, Καρυωτάκης, Παντερμαλής, Τσολακίδης και Σπανούδης ήταν από τα ιδρυτικά μέλη του ΠΑΟΚ. Στα επόμενα χρόνια μετακινήθηκαν από τον ΑΣ Πέρα στον ΠΑΟΚ άλλοι πέντε παίκτες οι: Μαλαξόπουλος, Παζάρλογλου, Καβούνης, Βλασταρδής και Ραϊμόν Ετιέν

1926–1930 

Τα τμήματα πάλης και ποδηλασίας του Π.Α.Ο.Κ. δημιουργήθηκαν το 1926 με την ίδρυση του συλλόγου. Το 1928 ιδρύθηκαν τα τμήματα μπάσκετ και στίβου.

Μετά την απορρόφηση της ΑΕΚ Θεσσαλονίκης το 1929 ο Π.Α.Ο.Κ. διατήρησε τα χρώματά του, μαύρο και άσπρο, όμως πήρε από την ΑΕΚ γήπεδο και έμβλημα. Έτσι το πέταλο με το τετράφυλλο τριφύλλι αντικαταστάθηκε από τον Δικέφαλο Αετό, ενώ έδρα του Π.Α.Ο.Κ. μεταξύ 1930 και 1959 έγινε το γήπεδο Συντριβανίου στο κέντρο της πόλης, το οποίο στη συνέχεια απαλλοτριώθηκε με σκοπό να ανεγερθεί στη θέση του η Θεολογική Σχολή του Αριστοτελείου Πανεπιστημίου.

1931–1940 
Το 1931 σχηματίστηκε το τμήμα πόλο του Π.Α.Ο.Κ. και το ίδιο έτος ο Νίκος Λούλης με την τριπλή ιδιότητα του γενικού αρχηγού, προπονητή και κολυμβητή, συστήνει το κολυμβητικό τμήμα. Το 1933 ιδρύθηκε το τμήμα βόλεϊ του Π.Α.Ο.Κ..

Το 1935 ο Π.Α.Ο.Κ. μαζί με τον Πανελλήνιο και τον Εθνικό ΓΣ ήταν από τους ιδρυτικούς συλλόγους της Ελληνικής Ομοσπονδίας Πάλης, όταν αυτή αποσπάστηκε από τον ΣΕΓΑΣ. Το 1937 η ομάδα ποδοσφαίρου κατακτά το πρωτάθλημα της ΕΠΣ Μακεδονίας (ΕΠΣΜ).

1941–1950 
Από το 1940 διακόπηκαν όλα τα πανελλήνια πρωταθλήματα λόγω του πολέμου και οι αθλητές επιστρατεύτηκαν. Το 1941 σκοτώνεται στη μαχή της Κλεισούρας ο ποδοσφαιριστής του Π.Α.Ο.Κ. Νίκος Σωτηριάδης. Κατά την περίοδο της κατοχής πολλά τμήματα του Π.Α.Ο.Κ. διαλύθηκαν και επανασυγκροτήθηκαν αρκετά χρόνια αργότερα. Το 1948 η ομάδα ποδοσφαίρου κατακτά το πρωτάθλημα της ΕΠΣΜ.

1951–1960 

Ο ποδηλάτης του Π.Α.Ο.Κ. Θεόδωρος Ασβεστόπουλος αναδείχθηκε δεύτερος πανελληνιονίκης στα 1.000 και στα 4.000 μέτρα το 1955. Η ποδοσφαιρική ομάδα, ενισχυμένη με τους ποδοσφαιριστές Λέανδρο, Κουιρουϊκίδη και Πρόγιο, κατακτά 4 συνεχόμενα πρωταθλήματα της ΕΠΣΜ τις χρονιές 1954, 1955, 1956, 1957. Το 1959 η ομάδα μπάσκετ του Π.Α.Ο.Κ. κατακτά για πρώτη φορά στην ιστορία της το Πρωτάθλημα Ελλάδας. Το 1959 η ομάδα ποδοσφαίρου αγωνίζεται για πρώτη φορά στο γήπεδο της Τούμπας, το οποίο γίνεται η μόνιμη έδρα της.

1961–1970 

Το 1963 εντάσσεται στο ανδρικό τμήμα της ποδοσφαιρικής ομάδας ο Γιώργος Κούδας, ο οποίος αγωνιζόταν από το 1958 στα εφηβικά τμήματα του Π.Α.Ο.Κ. και αναδείχθηκε σε κορυφαία μορφή του συλλόγου. Το 1965 αποκτάται από το τμήμα στίβου του Π.Α.Ο.Κ. ο Κώστας Χειμωνίδης, ο οποίος προσέφερε αξιόλογο έργο αναδεικνύοντας μεγάλους αθλητές. Το 1966 ιδρύθηκε το τμήμα πυγμαχίας του Π.Α.Ο.Κ.. Το 1968 η ομάδα στίβου του Π.Α.Ο.Κ. κατακτά το Πανελλήνιο πρωτάθλημα ανώμαλου δρόμου γυναικών.

1971–1980 
Το 1972 η ομάδα ποδοσφαίρου κατακτά το κύπελλο Ελλάδας απέναντι στον Παναθηναϊκό στο στάδιο Καραϊσκάκη. Το 1973 ο Πανελλήνιος Σύνδεσμος Αθλητικού Τύπου (ΠΣΑΤ) βράβευσε τους εκπροσώπους του Π.Α.Ο.Κ. Βασίλη Παπαδημητρίου (στίβος) ως κορυφαίο αθλητή ανεξαρτήτως φύλου της χρονιάς στη χώρα και την ποδοσφαιρική ομάδα ως κορυφαία ελληνική αντίστοιχα.

Το 1974 η ομάδα ποδοσφαίρου κατακτά και πάλι το κύπελλο Ελλάδας στη Νέα Φιλαδέλφεια απέναντι στον Ολυμπιακό. Το 1974 ο Π.Α.Ο.Κ. κατακτά το Πανελλήνιο πρωτάθλημα ανώμαλου δρόμου γυναικών. Το 1975 η ερασιτεχνική ομάδα ποδοσφαίρου του Π.Α.Ο.Κ. κατέκτησε το Κύπελλο Ελλάδας ερασιτεχνών. Το 1976 η ομάδα ποδοσφαίρου κατακτά για πρώτη φορά στην ιστορία της το Πρωτάθλημα Ελλάδας. Το 1976 και το 1977 ο Π.Α.Ο.Κ. κατακτά το Πανελλήνιο πρωτάθλημα στίβου γυναικών.

1981–1990 
Το 1982 ο Π.Α.Ο.Κ. κατακτά το Πανελλήνιο πρωτάθλημα στίβου γυναικών. Το 1983 η ομάδα βόλεϊ αγωνίζεται στον τελικό του κυπέλλου Ελλαδας. Το 1984 η ομάδα μπάσκετ του Π.Α.Ο.Κ. κατακτά το πρώτο της Κύπελλο Ελλάδας επικρατώντας του Άρη στο Αλεξάνδρειο Μέλαθρο. Το 1985 η ποδοσφαιρική ομάδα κατακτά για δεύτερη φορά το Πρωτάθλημα Ελλάδας.

Το 1987 η ομάδα κολύμβησης του Π.Α.Ο.Κ. κατακτά το Πρωτάθλημα Ελλάδας, σπάζοντας τη μακρόχρονη κυριαρχία του Ολυμπιακού. Το 1988 αποκτάται από τον Π.Α.Ο.Κ. ο καλαθοσφαιριστής Μπάνε Πρέλεβιτς, ο οποίος αποτέλεσε βασικό στέλεχος της ομάδας σε όλη τη περίοδο που το τμήμα καλαθοσφαίρισης του συλλόγου υπήρξε ένα από τα κορυφαία της Ευρώπης. Το 1989 ιδρύθηκε το τμήμα γυναικείου πόλο. Το 1990 η ομάδα μπάσκετ του Π.Α.Ο.Κ. αγωνίστηκε στον ημιτελικό του Κυπέλλου Κυπελλούχων. Το 1990 ο αρσιβαρίστας του Π.Α.Ο.Κ. Παύλος Σαλτσίδης βραβεύεται από τον ΠΣΑΤ ως ο κορυφαίος άνδρας αθλητής της χρονιάς.

1991–2000 

Το 1991 η ομάδα μπάσκετ ανδρών κατακτά το πρώτο Ευρωπαϊκό τρόπαιο για το σύλλογο επικρατώντας της Σαραγόσα στον τελικό του Κυπέλλου Κυπελλούχων στη Γενεύη, ενώ βραβεύεται από τον ΠΣΑΤ ως η κορυφαία ελληνική ομάδα της χρονιάς. Την επόμενη χρονιά κατακτά το πρωτάθλημα Ελλάδας και αγωνίζεται στον τελικό του Ευρωπαϊκού Κυπέλλου για δεύτερη συνεχόμενη. Το 1992 ιδρύθηκε το τμήμα συγχρονισμένης κολύμβησης.

Το 1993 η ομάδα μπάσκετ αγωνίζεται στο φάιναλ φορ της Ευρωλίγκα στην Αθήνα και καταλαμβάνει την τρίτη θέση στην Ευρώπη, επικρατώντας της Ρεάλ Μαδρίτης. Το 1994 κατακτά το Κύπελλο Κόρατς στην Τεργέστη επικρατώντας της Στεφανέλ σε διπλό τελικό, το επόμενο έτος το Κύπελλο Ελλάδας απέναντι στον Πανιώνιο και το 1999 το Κύπελλο Ελλάδας με αντίπαλο την ΑΕΚ ολοκληρώνοντας την επιτυχημένη περίοδο του τμήματος.

Στις 16 Σεπτεμβρίου 1999 η ποδοσφαιρική ομάδα του Π.Α.Ο.Κ. σημείωσε τη μεγαλύτερη νίκη ελληνικής ομάδας στην Ευρώπη με 0–7 στην έδρα της Λοκομοτίβ Τιφλίδας. Το 1999 ιδρύθηκαν το τμήμα άρσης βαρών από τον ολυμπιονίκη Παύλο Σαλτσίδη, το τμήμα χάντμπολ και το τμήμα της τεχνικής κολύμβησης. Το 2000 ιδρύθηκε το τμήμα καταδύσεων, ενώ από το ίδιο έτος η PAOK sports arena είναι η έδρα της ομάδας μπάσκετ και ο Ολυμπιονίκης Παναγιώτης Ποικιλίδης επανιδρύει το τμήμα πάλης, το οποίο είχε καταργηθεί από την περίοδο της Κατοχής.

2001–2010 

Το 2001 η ομάδα ποδοσφαίρου του Π.Α.Ο.Κ. κατακτά το κύπελλο Ελλάδας 2000–01 νικώντας τον Ολυμπιακό Πειραιώς με 4–2 στο στάδιο Νίκος Γκούμας. Το 2001 ιδρύθηκε το τμήμα ποδοσφαίρου γυναικών, το οποίο κατέκτησε το πρωτάθλημα και το κύπελλο Ελλάδας την επόμενη χρονιά. Το 2002 η ομάδα ποδηλασίας κατέκτησε το πρωτάθλημα Ελλάδας στην ορεινή ποδηλασία (mountain bike). Το 2003 ιδρύθηκε το τμήμα ταέ κβον ντο του Π.Α.Ο.Κ..

Το 2003 η ομάδα πυγμαχίας κατακτά για πρώτη φορά στην ιστορία της το πρωτάθλημα Ελλάδας. Το 2003 η ποδοσφαιρική ομάδα του Π.Α.Ο.Κ. κατακτά για τέταρτη φορά το Κύπελλο Ελλάδας αγωνιζόμενη για πρώτη φορά εντός έδρας σε νικηφόρο τελικό. Το 2004 ο πυγμάχος του Π.Α.Ο.Κ. Ηλίας Παυλίδης κατέκτησε την 5η θέση στην Ολυμπιάδα της Αθήνας.

Το 2006 το τμήμα άρσης βαρών κατακτά το πρωτάθλημα Ελλάδας και η γυναικεία ομάδα ποδοσφαίρου εκ νέου το πρωτάθλημα, για να επαναλάβει την επιτυχία τα 2007, 2008, 2009 και 2010. Το 2007 η ομάδα πυγμαχίας κατακτά για δεύτερη φορά το πανελλήνιο πρωτάθλημα. Η ανδρική ομάδα χάντμπολ αναδείχθηκε πρωταθλήτρια Ελλάδας τα 2009 και 2010.

2011-2020 
Το καλοκαίρι του 2012 η ιδιοκτησία της ομάδας πέρασε στον Ελληνορώσο επιχειρηματία Ιβάν Σαββίδη, ο οποίος είχε εκδηλώσει και στο παρελθόν ενδιαφέρον για την ομάδα και επί των ημερών του αποπληρώθηκαν τα χρέη του συλλόγου το 2015.

Το 2019 το ποδοσφαιρικό τμήμα κατέκτησε αήττητο πρωτάθλημα μετά από 34 χρόνια, κάνοντας μάλιστα και νταμπλ.

Χρώματα και σύμβολα 

Ο Π.Α.Ο.Κ. έχει ως χρώματα το μαύρο, ως ένδειξη πένθους για τον αφανισμό του Ελληνισμού της Ανατολής και το λευκό ως σύμβολο της ελπίδας για αναγέννηση. Το αρχικό του έμβλημα ήταν ένα πέταλο κι ένα τετράφυλλο τριφύλλι και πάνω από κάθε φύλλο ήταν χαραγμένο ένα γράμμα από τα αρχικά της λέξης Π.Α.Ο.Κ.. Το σήμα εμπνεύστηκε ο Κώστας Κοεμτζόπουλος από το σήμα του πακέτου των τσιγάρων του. Ύστερα από την απορρόφηση της ΑΕΚ Θεσσαλονίκης επιλέχθηκε να διατηρηθούν τα χρώματα του Π.Α.Ο.Κ. και να υιοθετηθεί το έμβλημα της ΑΕΚ, ο δικέφαλος αετός, που παραπέμπει στη Βυζαντινή αυτοκρατορία. Ο Βυζαντινός αετός των Παλαιολόγων φέρει στέμματα στις κεφαλές και τα δύο κεφάλια ατενίζουν την Ανατολή (Κωνσταντινούπολη) και τη Δύση (Ρώμη), ενώ αυτός του Πατριαρχείου Κωνσταντινουπόλεως κρατά μια υδρόγειο σφαίρα με σταυρό αριστερά και μια ρομφαία δεξιά, ως σύμβολα της θρησκευτικής και κοσμικής εξουσίας αντίστοιχα.
Αρκετά χρόνια αργότερα το έμβλημα του Π.Α.Ο.Κ. τροποποιήθηκε, καθώς τα φτερά του αετού δεν εμφανίζονται πλέον ανοιχτά αλλά πένθιμα κλειστά, ενώ δεν φέρει στέμμα, ούτε κρατά ρομφαία ή υδρόγειο με σταυρό.

Η φανέλα του Π.Α.Ο.Κ. είναι ασπρόμαυρη και ριγωτή και υπάρχουν πολλές παραλλαγές της κατά την πορεία της ιστορίας του.

Εξέλιξη του εμβλήματος 
Με την πάροδο του χρόνου, το έμβλημα του ιδρυτικού σωματείου έχει εξελιχθεί.

Έντυπα 
Ύλης αποκλειστικά με θέματα του συλλόγου και όλα έκδοσης στη Θεσσαλονίκη:
 (ι): ιδιοκτησία, (ε): έκδοση, (σ): διεύθυνση σύνταξης, (α): αρχισυνταξία, (υ): διεύθυνση ύλης

 η χρησιμοποιούμενη πηγή δεν καταλογοποιεί οπαδικά φανζίν ή φυλλάδια, εκδόσεις προγραμμάτων αγώνων κλπ.

Τμήματα 
Κατά τη διάρκεια της ιστορίας του, ο Π.Α.Ο.Κ. έχει δημιουργήσει τα ακόλουθα:
 με μικρή γραφή: ανενεργό τμήμα και κατηγορία – με έντονη: επαγγελματικό ή ημιεπαγγελματικό τμήμα – με πλάγια: μη ολυμπιακό άθλημα στους ΟΑ 2020 και ΟΑ 2018 – (A): άθλημα σε ατομικό και (Ο): σε ομαδικό επίπεδο

Τίτλοι ομαδικών αθλημάτων

Ποδόσφαιρο Ανδρών 
 3 Πρωταθλήματα Ελλάδας : 1976, 1985, 2019
 8 Κύπελλα Ελλάδας : 1972, 1974, 2001, 2003, 2017, 2018, 2019, 2021
 1 Κύπελλο Μεγάλης Ελλάδος: 1973

Ποδόσφαιρο Γυναικών 
 17 Πρωταθλήματα Ελλάδας: 2002, 2006, 2007, 2008, 2009, 2010, 2011, 2012, 2013, 2015, 2016, 2017, 2018, 2019, 2020, 2021, 2022
 6 Κύπελλα Ελλάδας: 2002, 2013, 2014, 2015, 2016, 2017

Μπάσκετ Ανδρών 
 2 Πρωταθλήματα Ελλάδας: 1959, 1992
 3 Κύπελλα Ελλάδας: 1984, 1995, 1999
 1 Κύπελλο Κυπελλούχων: 1991
 1 Κύπελλο Κόρατς: 1994

Βόλεϊ Ανδρών 
 3 Πρωταθλήματα Ελλάδας: 2015, 2016, 2017
 4 Κύπελλα Ελλάδας: 2015, 2018, 2019, 2022

Βόλεϊ Γυναικών 
 1 Κύπελλο Ελλάδος: 2021

Χάντμπολ Ανδρών 
 3 Πρωταθλήματα Ελλάδας: 2009, 2010, 2015
 3 Κύπελλα Ελλάδας: 2012, 2015, 2017
 1 Πρωτάθλημα Ελλάδας Beach Handball: 2001

Χάντμπολ Γυναικών 
 5 Πρωταθλήματα Ελλάδας: 2013, 2019, 2020, 2021, 2022
 6 Κύπελλα Ελλάδας: 2014, 2016, 2019, 2020, 2021, 2022

Ρόλερ Χόκεϊ Ανδρών 
 1 Πρωτάθλημα Ελλάδας: 2008
 1 Βαλκανικό Κύπελλο: 2007

Τίτλοι ατομικών αθλημάτων

Άρση Βαρών 
5Πρωταθλήματα Ελλάδας: 2006, 2017, 2019, , 2021, 2022

Κολύμβηση 
 1 Πρωτάθλημα Ελλάδας OPEN: 1987

Πάλη 
6 Πανελλήνια Πρωταθλήματα Ελληνορωμαϊκής Ανδρών: 2017, 2018, 2019, 2020, 2021,2022

Πυγμαχία 
 2 Πρωταθλήματα Ελλάδας Ανδρών: 2003, 2007

Ποδηλασία 
 1 Πρωτάθλημα Ελλάδας Ορεινής Ποδηλασίας: 2002

Στίβος 
 3 Πανελλήνια Πρωταθλήματα Ανοικτού Στίβου Γυναικών: 1976, 1977, 1982
 2 Πανελλήνια Πρωταθλήματα Ανωμάλου Δρόμου Γυναικών: 1968, 1974

Τζούντο
 1 Πανελλήνιο Πρωτάθλημα Τζούντο Ανδρών: 2019
 1 Πανελλήνιο Πρωτάθλημα Τζούντο Γυναικών: 2019
1 Πανελλήνιο πρωτάθλημα τζούντο γενικής κατάταξης : 2020

Τίτλοι τμημάτων υποδομής 
 Άρση βαρών
 6 Πανελλήνια Πρωταθλήματα Νέων Ανδρών: 2003, 2004, 2012, 2013, 2014, 2015
 5 Πανελλήνια Πρωταθλήματα Εφήβων: 2004, 2005, 2013, 2014, 2015
 1 Πανελλήνιο Πρωτάθλημα Παίδων: 2012

 Βόλεϊ
 1 Πανελλήνιο Πρωτάθλημα Εφήβων: 1983
 3 Πανελλήνια Πρωταθλήματα Νεανίδων: 2019, 2020, 2022

 Μπάσκετ
 4 Πανελλήνια Πρωταθλήματα Εφήβων: 1981, 1990, 1994, 2002
 6 Πανελλήνια Πρωταθλήματα Παίδων: 1978, 1985, 1988, 1991, 2013, 2017
 1 Πανελλήνιο Πρωτάθλημα Νεανίδων: 2013
 2 Πανελλήνια Πρωταθλήματα Κορασίδων: 2010, 2011

 Χάντμπολ
 1 Πανελλήνιο Πρωτάθλημα Παμπαίδων Β': 2015
 1 Πανελλήνιο Πρωτάθλημα Beach Handball Παίδων: 2018

 Πάλη
 5 Πανελλήνια Πρωταθλήματα Ελληνορωμαϊκής Εφήβων: 2017, 2018, 2019 , 2020, 2022
 3 Πανελλήνια Πρωταθλήματα Ελληνορωμαϊκής Παμπαίδων: 2016, 2017, 2022
Τζούντο 
1 Πανελλήνιο Πρωτάθλημα Τζούντο Νέων: 2020

Ποδηλασία
 1 Πρωτάθλημα ομαδικού σπριντ Ανδρών: 2019
 1 Πρωτάθλημα ομαδικού σπριντ Εφήβων: 2008

 Κολύμβηση
 4 Πανελλήνια Πρωταθλήματα Εφήβων/ Νεανίδων: 1990, 2008, 2009, 2013  
1 Πανελλήνιο Πρωτάθλημα Παμπαίδων: 2018 
1 Πανελλήνιο Πρωτάθλημα Παίδων: 2018 
 1 Πανελλήνιο Πρωτάθλημα Παμπαίδων Α': 2018 
 1 Πανελλήνιο Πρωτάθλημα Παμπαίδων Β': 2018 
 1 Πανελλήνιο Πρωτάθλημα Παίδων - Κορασίδων: 2020 

Στίβος
1 Πανελλήνιο Πρωτάθλημα Κ16 του 2ου ομίλου: 2020 

 Υδατοσφαίριση
 2 Πανελλήνια Πρωταθλήματα Νέων Ανδρών: 2015, 2022
2 Πανελλήνια Πρωτάθλημα Εφήβων: 2019, 2022
 1 Πανελλήνιο Πρωτάθλημα Παίδων: 2017
 2 Πανελλήνια Πρωταθλήματα Μίνι Παίδων: 2015, 2018 
 1 Πανελλήνιο Πρωτάθλημα Νεανίδων: 2004 
 1 Πανελλήνιο Πρωτάθλημα Κορασίδων :2022 
 Ποδόσφαιρο
 7 Πρωταθλήματα Ελλάδας Κ-20, Κ-19: 2003, 2007, 2014, 2018, 2019, 2020, 2021
 4 Πρωταθλήματα Ελλάδας Κ-17: 2013, 2016, 2020, 2022
 3 Πρωταθλήματα Ελλάδας Κ-15: 2015, 2017, 2019
 1 Κύπελλο Ελλάδας Ερασιτεχνών: 1975
 3 Πανελλήνια Πρωταθλήματα Εφήβων: 1969, 1973, 1979

Τοπικοί
Ποδόσφαιρο
 7 Πρωταθλήματα ΕΠΣ Μακεδονίας: 1937, 1948, 1950, 1954, 1955, 1956, 1957
 1 Πρωτάθλημα Μακεδονίας–Θράκης: 1940
 2 Πρωτάθλημα ΕΠΣΜ Κ14, 2015,2019
1 Πρωτάθλημα στους προπαίδες ΕΠΣΜ 2017
1 Πρωτάθλημα Β Κατηγορίας ΕΠΣΜ: 1927 (Τοποθετήθηκε στην Β κατηγορία μετά την ίδρυση)

Βόλει
 2 Πρωταθλήματα ΕΠΕΣΘ Εφήβων: 1983, 2000
 1 Πρωτάθλημα ΕΠΕΣΘ Παίδων: 1980
 1 Πρωτάθλημα ΕΠΕΣΘ Παμπαίδων: 2005
1 Πρωτάθλημα Κ20 Volley Γυναικών Θεσσαλονίκης: 2020 

Μπάσκετ
 5 Πρωταθλήματα ΕΚΑΣΘ Παίδων: 2013, 2015, 2017, 2018, 2020
 4 Πρωταθλήματα ΕΚΑΣΘ Εφήβων: 2015, 2016, 2017, 2020
 6 Πρωταθλήματα ΕΚΑΣΘ Νεανίδων: 2012, 2013, 2015, 2018, 2019, 2020
 5 Πρωταθλήματα ΕΚΑΣΘ Κορασίδων: 2010, 2011, 2016, 2018, 2019

Χάντμπολ
 1 Πρωτάθλημα ΕΣΧΘ Παίδων: 2019 
 1 Κύπελλο ΕΣΧΘ Παίδων: 2019
1 Πρωτάθλημα ΕΣΧΘ Εφήβων: 2021
1 Πρωτάθλημα ΕΣΧΘ Νέων: 2022

Ποδηλασία
 1 Πρωτάθλημα Βορείου Ελλάδος 2018
<ref>https://www.acpaok.gr/el/article/3086-prwtia-gia-ta-aspromayra-petalia-gia-to-2018 <ref>.
 1 Πρωτάθλημα Βορείου Ελλάδος Ατομικής χρονομέτρησης ολων των κατηγοριών και Αντοχής δρόμου: 2019

Κολύμβηση
 1 Πρωτάθλημα Βορείου Ομίλου: 1932 (σε ισοβαθμία με τον Άρη)
 1 Θέση  στους Θερινούς αγώνες προαγωνιστικών κατηγοριών (9-12 ετών) στην Θεσσαλονίκη 2022

Διεθνείς επιτυχίες 
Δύο ανδρικά τμήματα του Π.Α.Ο.Κ. έχουν διεκδικήσει διεθνές τρόπαιο προκρινόμενα έως τον τελικό των αντίστοιχων θεσμών. Η ομάδα μπάσκετ έχει αγωνιστεί 6 φορές σε ημιτελικά ευρωπαϊκών διοργανώσεων, κατακτώντας 2 τρόπαια, ενώ το τμήμα ρόλερ χόκεϊ αναδείχθηκε νικητής του Βαλκανικού κυπέλλου το 2007.

Αθλητικά βραβεία ΠΣΑΤ 
Ετήσιες βραβεύσεις από τον Πανελλήνιο Σύνδεσμο Αθλητικού Τύπου:
 Βασίλης Παπαδημητρίου (στίβος) ως ο κορυφαίος αθλητής ανεξαρτήτως φύλου στην Ελλάδα για το 1973
 ομάδα ποδοσφαίρου ανδρών ως η κορυφαία ελληνική για το 1973
 Παύλος Σαλτσίδης (άρση βαρών) ως ο κορυφαίος άνδρας αθλητής στην Ελλάδα για το 1990
 ομάδα μπάσκετ ανδρών ως η κορυφαία ελληνική για το 1991.

Προέδροι

Σημειώσεις

Παραπομπές

Πηγές 
 Μιλτιάδης Κανώτας, Αυτός είναι ο Π.Α.Ο.Κ. • 80 χρόνια, Εκδόσεις Εκδοτική Θεσσαλονίκης, Θεσσαλονίκη 2006
 Δημήτρης Κυρίτσης - Ανέστης Στεφανίδης - Ελένη Τσιομπανούδη, Π.Α.Ο.Κ. • Πανθεσσαλονίκειος Αθλητικός Όμιλος Κωνσταντινοπουλιτών, 1926-2005, έκδοση Κέντρου Ιστορίας Θεσσαλονίκης (δήμος Θεσσ/κης), Θεσσαλονίκη 2005, ISBN 960-8859-52-2.

Εξωτερικοί σύνδεσμοι 

 επίσημη ιστοσελίδα, ΑΣ Π.Α.Ο.Κ.

Αθλητικοί σύλλογοι Θεσσαλονίκης
Ελληνικοί προσφυγικοί αθλητικοί σύλλογοι
Ιδρύσεις αθλητικών συλλόγων το 1926
Ελληνικοί σύλλογοι χόκεϊ επί πάγου
Ελληνικοί σύλλογοι συγχρονισμένης κολύμβησης